**Likumprojekta “Grozījumi Alkoholisko dzērienu aprites likumā”   
sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Likumprojekts “Grozījumi Alkoholisko dzērienu aprites likumā” (turpmāk – likumprojekts) tika izstrādāts, lai īstenotu 2020.gada 28.jūlijā Ministru kabinetā izskatītajā un 30.jūlijā Ministru kabinetā apstiprinātajā “Alkoholisko dzērienu patēriņa mazināšanas un alkoholisma ierobežošanas rīcības plānā 2020.–2022.gadam” (turpmāk – Alkohola plāns) noteiktos 1.3., 1.4., 1.8., 1.12., 1.13., 2.1., 2.2., 2.3. un 2.5. pasākumus. Saskaņā ar pieejamiem statistikas datiem un arī pētījumiem Latvijā alkoholisko dzērienu patēriņš uz vienu iedzīvotāju un vienu 15 gadus vecu un vecāku iedzīvotāju ir augsts un joprojām pārsniedz vidējo Eiropas rādītāju. Tāpat iedzīvotāju vidū ir plaši izplatīta riskanta alkohola lietošana[[1]](#footnote-1). Saskaņā ar Pasaules Veselības organizācijas (turpmāk - PVO) politikas plānošanas dokumentiem, ziņojumiem, kā arī ieteikumiem stingru un visaptverošu mārketinga un reklāmas ierobežojumu ieviešana, kā arī alkoholisko dzērienu pieejamības ierobežošanas pasākumi (tirdzniecības laika saīsināšana utt.) ir intervences, kas ir izmaksu efektīvas, lai samazinātu alkoholisko dzērienu patēriņu sabiedrībā un mazināt alkohola nodarīto kaitējumu. Ņemot vērā iepriekš minēto, likumprojektam ir sekojoši mērķi:   * iekļaut alkoholisko dzērienu marķējumā informāciju, kura mudina iedzīvotājus nelietot alkoholu grūtniecības laikā un vadot transportlīdzekli, kā arī iekļaut marķējumā informāciju par alkoholisko dzērienu sastāvdaļām, uzturvērtību, tai skaitā enerģētisko vērtību; * noteikt, ka mazumtirdzniecības vietās jābūt norādītai informācijai ar brīdinājumu, ka alkoholiskos dzērienus nevar lietot nepilngadīgas personas un to lietošana negatīvi ietekmē veselību; * aizliegt azartspēļu zālēs un kazino piedāvāt alkoholiskos dzērienus par brīvu un aizliegt to tirgošanu, lietošanu, pienešanu pie azartspēļu automātiem, spēļu galdiem un citām azartspēļu iekārtām; * saīsināt alkoholisko dzērienu tirdzniecības laiku atbilstoši ārvalstu pieredzei un rezultātiem; * aizliegt tirgot alkoholiskos dzērienus, kuros spirta daudzums pārsniedz 22%, kuru tilpums nepārsniedz 0,2l un kuri pildīti plastmasas (PET) iepakojumā; * aizliegt alkoholisko dzērienu cenu un atlaižu reklāmu drukātajos medijos un drukātajos materiālos, kinoteātros un internetā; * aizliegt tirdzniecības veicināšanas pasākumus (akcijas, izpārdošanas u.tml.), tai skaitā akcijas “2 par 1 cenu” vai akcijas “pērc vairākas alkoholiskā dzēriena pudeles par zemāku cenu” utt., kā arī aizliegt lojalitātes programmas ietvaros popularizēt alkoholiskos dzērienu iegādi ar atlaidi.   Minētās likumdošanas iniciatīvas paredzētas, lai sasniegtu Alkohola plānā noteikto mērķi un rezultatīvos rādītājus, tādējādi samazinot gan kopējo alkoholisko dzērienu patēriņu, gan riskantu alkoholisko dzērienu patēriņu sabiedrībā. Ņemot vērā, ka atsevišķas likumprojektā iekļautās normas ir saistītas ar papildus pasākumiem, kurus būtu nepieciešams veikt gan alkoholisko dzērienu ražotājiem, gan mazumtirgotājiem pirms normu spēkā stāšanās, atsevišķi likumprojektā ietvertie grozījumi stāsies spēkā tikai pēc regulējušo Ministru kabineta noteikumu pieņemšanas. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | 2020.gada 30.jūlijā Ministru kabinetā apstiprinātā “*Alkoholisko dzērienu patēriņa mazināšanas un alkoholisma ierobežošanas rīcības plāna 2020.–2022.gadam*” 1.3., 1.4., 1.8., 1.12., 1.13., 2.1., 2.2., 2.3. un 2.5. pasākumi (MK rīkojumu Nr. 412, prot. Nr. 46 49. §) |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 1. Pārmērīga alkohola lietošana ir viens no galvenajiem riska faktoriem pasaulē, kas negatīvi ietekmē iedzīvotāju veselību un apdraud arī apkārtējo cilvēku veselību un drošību. Sirds un asinsvadu slimības (turpmāk – SAS) ir galvenais priekšlaicīgas mirstības (līdz 64 g.v.) cēlonis Latvijā, kas joprojām 3 reizes pārsniedz Eiropas Savienības (turpmāk – ES) vidējo rādītāju[[2]](#footnote-2). Priekšlaicīgi nomirstot no SAS, gandrīz ceturtajai daļai personu nāves cēlonis ir kardiomiopātija, savukārt, gandrīz pusei – alkohola izraisīta[[3]](#footnote-3). Latvijā 51% visu nāves gadījumu ir izskaidrojami ar riska faktoriem, kas saistīti ar uzvedību, tostarp alkohola lietošanu. Gandrīz viena trešdaļa nāves gadījumu (9000 nāves gadījumu) Latvijā 2017. gadā bija izskaidrojama ar dzīvesveidu saistītiemriska faktoriem un alkohola lietošana izraisīja aptuveni 7% nāves gadījumu (gandrīz 2000 nāves gadījumu).[[4]](#footnote-4) Saskaņā ar Slimību profilakses un kontroles centra (turpmāk – SPKC) veiktajiem aprēķiniem reģistrētais absolūtā alkohola patēriņš 2019. gadā, neieskaitot ārvalstu tūristu alkoholisko dzērienu eksportu, ir nedaudz palielinājies un sasniedzis 11,4 litrus absolūtā alkohola (2018. gadā – 11,0 litri).[[5]](#footnote-5) Atbilstoši PVO 2018. gadā apkopotajiem datiem Latvijas rādītājs attiecībā uz reģistrētā alkohola patēriņu uz vienu iedzīvotāju (11,1 absolūtā alkohola litrs) pārsniedz PVO Eiropas valstu vidējo rādītāju (9,8 litri).[[6]](#footnote-6) Savukārt riskanta alkohola patēriņš Latvijas iedzīvotāju vidū ir salīdzinoši augsts. Pēc 2018.gada pētījuma datiem pēdējā gada laikā riskanto un pārmērīgo alkohola lietotāju īpatsvars (darbspējas vecumā 15-64 gadi) bija 40%[[7]](#footnote-7), pārsniedzot PVO Eiropas reģiona valstu vidējo riskanto un pārmērīgo alkohola lietotāju īpatsvaru - 30,4%[[8]](#footnote-8). Arī jauniešu vidū joprojām ir plaši izplatīta alkoholisko dzērienu lietošana, jo saskaņā ar 2020. gada ESPAD (*Atkarību izraisošo vielu lietošanas paradumi un tendences skolēniem*) pētījuma datiem gan 2015.gada, gan 2020. gadā alkoholu vismaz reizi pamēģinājuši 89% 15 gadus veco jauniešu [[9]](#footnote-9). Ņemot vērā pieejamos statistikas datus par Latviju, ir nepieciešams ieviest visaptverošu politiku un izstrādāt tādu regulējumu, kas ierobežotu alkoholisko dzērienu reklāmu un mārketingu, ierobežotu alkohola pieejamību un sniegtu papildus informāciju patērētājiem par tā sastāvu un kaitīgumu. 2. Papildu alkoholisko dzērienu marķējuma izvietošana   Šobrīd Alkoholisko dzērienu aprites likums (turpmāk – Alkohola likums) neparedz papildu marķēšanas prasības alkoholiskajiem dzērieniem, norādot informāciju par alkoholisko dzērienu sastāvu, to enerģētisko vērtību un uzturvērtību. Vienlaikus Alkohola likums neparedz noteikt prasību izvietot brīdinājuma informāciju piktogrammu veidā, lai mudinātu patērētājus nelietot alkoholiskos dzērienus grūtniecības laikā, kā arī vadot transportlīdzekli.  Ņemot vērā, ka alkoholiskie dzērieni ES tiek klasificēti kā pārtikas prece, uz tiem attiecas arī pārtikas aprites regulējums. ES 2016. gada Regulā Nr. 1169/2011 ir noteikts, ka lielākajai daļai fasētu pārtikas produktu jābūt norādītai uzturvērtībai un enerģētiskais vērtībai. Savukārt, obligāta informācija par uzturvērtību, t.sk. enerģētisko vērtību, atbilstoši Regulai nav attiecināma alkoholiskajiem dzērieniem, kuru alkohola saturs pārsniedz 1,2 tilpumprocentus un dalībvalstis pašas var piemērot valsts tiesību aktus par uzturvērtību un sastāvdaļu uzskaitījumu. 2017.gada 14. martā Eiropas Komisija (turpmāk - EK) publicēja ziņojumu Eiropas Parlamentam un Padomei par alkoholisko dzērienu obligāto marķēšanu attiecībā uz sastāvdaļu sarakstu un paziņojumu par uzturvērtību[[10]](#footnote-10), minot, ka, lai arī prasības attiecībā uz alkoholisko dzērienu marķēšanu tiks harmonizētas ES līmenī, ES normatīvie akti neaizliedz noteikt stingrākas prasības katrai dalībvalstij individuāli. 2019. gada 5. septembrī Eiropas alkoholisko dzērienu ražotāji parakstīja saprašanās memorandu, ka apņēmās marķēt sastāvdaļas un enerģētiskās vērtības uz visām alus pudelēm un skārdenēm līdz 2022. gadam.[[11]](#footnote-11) Memoranda mērķis bija līdz 2020. gada beigām panākt, lai 25% no ES tirgū patēriņam nodoto alkoholisko dzērienu pudeļu etiķetē tiktu norādīta dzērienu enerģētiskā vērtība un ar QR koda starpniecību – izmantotās sastāvdaļas. Paredzēts, ka 2021. un 2022. gadā šādu pudeļu īpatsvars varētu sasniegt līdz 50% un pat līdz 60% no visām ES tirgū patēriņam nodotajām pudelēm. Pašlaik ES vairāk nekā 25% pudeļu uz etiķetēm ir pieejams kaloriju uzskaitījums. Vienlaikus EK, Eiropas Padome un Parlaments šobrīd ir sagatavojuši grozījumus Regulā Nr. 1308/2013[[12]](#footnote-12) attiecībā uz sastāvdaļu saraksta un uzturvērtības paziņojuma norādīšanu vīna marķējumā, kura saturs var tikt ierobežots līdz produkta enerģētiskajai vērtībai. Atbilstoši PVO izstrādājam plānam[[13]](#footnote-13) ir noteikts, ka būtu jānorāda uz marķējuma “veselībai svarīgas sastāvdaļas, tostarp kaloriju daudzums” un alkoholisko dzērienu marķējumam jābūt tādam pašam kā citu pārtikas produktu marķējumam. Vienlaikus PVO plānā ir identificēti noteikti alkoholisko dzērienu marķēšanas indikatori, kas var samazināt alkohola lietošanas negatīvas sekas - alkoholisko produktu uzturvērtību informācijas nodrošināšana uz etiķetēm (alkohola un kaloriju daudzums, sastāvdaļas, alergēni utt.) un veselības brīdinājumu (t.sk. piktogrammu) izvietošana uz alkoholisko dzērienu etiķetēm, sniedzot informāciju par bīstamību un sekām, kas saistītas ar produkta lietošanu.[[14]](#footnote-14) Ir vairāki pētījumi, kas pierāda marķēšanas ietekmi uz alkohola lietošanas radītā kaitējuma mazināšanu un to nepieciešamību. Pētījumu rezultāti liecina, ka alkohola lietošana var būt ievērojams ķermeņa svara palielināšanās riska faktors. Piemēram, ir konstatēts, ka alkohols veido aptuveni 10% no pieaugušo alkohola lietotāju enerģijas patēriņa Apvienotajā Karalistē un 16% – ASV. Daži pierādījumi uzsver saikni starp alkohola lietošanu un svara pieaugumu vai aptaukošanās risku jauniešu, īpaši jaunu sieviešu, vidū. Informācijas sniegšana patērētājiem par alkoholisko dzērienu enerģētisko vērtību ir potenciāli svarīgs veids kā palīdzēt samazināt uzņemto kaloriju daudzumu.[[15]](#footnote-15) Vienlaikus informācijas sniegšana par alkoholisko dzērienu sastāvdaļām ir būtiska cilvēkiem ar pārtikas produktu alerģijām, jo ar marķēšanas palīdzību viņi var identificēt un izvairīties no alergēniem. Prasība, lai uz alkoholisko dzērienu etiķetēm tiktu uzskaitītas sastāvdaļas, ievērojami uzlabotu informācijas sniegšanu patērētājiem un ļautu viņiem izsekot potenciāli alerģiskus produktus.[[16]](#footnote-16) Jau šobrīd ir vairākas PVO Eiropas reģiona valstis, kurām ir noteiktas papildu marķēšanas prasības visiem alkoholiskajiem dzērieniem vai konkrētam alkoholisko dzērienu veidam, norādot vai, nu, enerģētisko vērtību, vai sastāvu, vai uzturvērtību, vai visus nosauktos - Norvēģijai, Čehijai, Vācijai, Īrijai, Grieķijai, Horvātijai, Lietuvai, Luksemburgai, Ungārijai, Austrijai, Portugālei, Rumānijai, Somijai un Krievijai[[17]](#footnote-17). Savukārt speciāli veselības brīdinājumi uz alkoholiskajiem dzērieniem tekstuālā vai piktogrammas formātā, kas mudina nelieto alkoholiskos dzērienus grūtniecības laikā, ir izvietoti Francijā, Lietuvā, Īrijā, Polijā, Portugālē, Zviedrijā, bet Norvēģijā ir izstrādāta likumdošanas iniciatīva, kas gaida apstiprināšanu[[18]](#footnote-18). Savukārt, brīdinājumi uz alkoholiskajiem dzērieniem tekstuālā vai piktogrammas formātā, kas mudina nelietot alkoholiskos dzērienus transportlīdzekļu vadītājiem ir noteikti Turcijā, Polijā, Portugālē, Zviedrijā, bet Norvēģijā ir izstrādāta likumdošanas iniciatīva, kas gaida apstiprināšanu[[19]](#footnote-19). Ņemot vērā iepriekš minēto, kā arī to, ka patērētājiem ir jānodrošina tiesības zināt alkoholisko dzērienu uzturvērtību, vismaz to enerģētisko vērtību, kā arī sastāvdaļas, kas ļautu viņiem izdarīt apzinātu izvēli par to, kādus dzērienus un kādos daudzumos lietot, kā arī brīdinātu atsevišķas sabiedrības grupas, kurām alkoholisko dzērienu lietošana ir bīstama veselībai, likumprojekts paredz papildināt Alkohola likuma 1.pantu ar ceturto un piekto daļu, iekļaujot divas jaunas definīcijas - “alkoholisko dzērienu papildu marķējums” un “brīdinājuma piktogramma”. Savukārt, lai noteiktu prasības alkoholisko dzērienu papildu marķējumam, likumprojekts paredz papildināt Alkohola likumu ar 7.1 pantu ar divām daļām - kurās noteikts, ka alkoholiskajiem dzērieniem, kas tiek realizēti mazumtirdzniecībā un vairumtirdzniecībā ir jābūt izvietotam alkoholiskā dzēriena papildu marķējumam un brīdinājuma piktogrammai, kā arī paredzēts deleģējums Ministru kabinetam noteikt alkoholisko dzērienu papildu marķējuma un brīdinājuma piktogrammas noformēšanas un novietošanas prasības uz alkoholisko dzērienu iepakojuma. Minētai paredz, ka tiks izstrādāti Ministru kabineta noteikumi, kuros detalizētāk tiks regulēts jautājums par alkoholisko dzērienu papildu marķēšanu. Likumprojekts paredz, ka minētie Ministru kabineta noteikumi tiks izstrādāti līdz 2022.gada 31.decembrim. Paredzēts, ka minētās normas gan papildus marķējuma, gan brīdinājuma piktogrammas izvietošanai uz alkoholisko dzērienu iepakojuma tiks attiecinātas uz alkoholiskiem dzērieniem, kas ir ražoti Latvijā, ievesti no citām ES dalībvalstīm un Eiropas Ekonomikas zonas valstīm vai trešajām valstīm un paredzēti izplatīšanai, vairumtirdzniecībai un mazumtirdzniecībai Latvijā. Tādējādi likumprojekta pantus par papildus marķēšanas prasību noteikšanu alkoholiskajiem dzērieniem paredzēts nosūtīt saskaņošanai Eiropas Komisijai, ņemot vērā, ka paredzēts attiecināt ne tikai uz Latvijas ražotajiem produktiem, bet arī tiem, kas ievesti no citām ES dalībvalstīm un Eiropas Ekonomikas zonas valstīm vai trešajām valstīm. Paredzēts, ka minēto normu uzraudzību veiks Pārtikas un veterinārais dienests, kas jau šobrīd kontrolē pārtikas produktu marķēšanas prasību ievērošanu Latvijā. Vienlaikus ņemot vērā, ka abas normas ir saistītas ar papildus pasākumu veikšanu (jaunu dzērienu etiķešu izgatavošanu un to nomaiņu) gan alkoholisko dzērienu ražotājiem, gan mazumtirgotājiem, gan vairumtirgotājiem, likumprojekts paredz noteikt pārejas periodu vienu gadu, atļaujot iztirgot tos alkoholiskos dzērienus, kuru marķējums neatbilst jaunajām prasībām. Tāpat saistībā ar likumprojektā iekļautajām papildu marķēšanas prasībām likumprojekts paredz izteikt Alkohola likuma 14.panta piekto daļu jaunā redakcijā, pievienojot administratīvo atbildību par alkoholisko dzērienu papildu marķēšanas un brīdinājuma piktogrammas izvietošanas prasību neievērošanu. Vienlaikus tiek papildināts arī Alkohola likuma 15.pants iekļaujot sesto daļu, paredzot, ka atbildīgā iestāde, kas veiks administratīvā pārkāpuma procesu par alkoholisko dzērienu papildu marķēšanas un brīdinājuma piktogrammas izvietošanas prasību neievērošanu ir Pārtikas un veterinārais dienests.  **Patērētāju informēšanas nodrošināšana mazumtirdzniecības vietās**  Šobrīd Alkohola likums neparedz prasību mazumtirdzniecības vietās iekļaut nepieciešamību izvietot uzrakstu, kas brīdina, ka alkoholiskos dzērienus nevar iegādāties un lietot nepilngadīgas personas un to lietošana negatīvi ietekmē cilvēka veselību. Šāda prasība izvietot mazumtirdzniecības vietās uzrakstu ar brīdinājumu šobrīd ir noteikta citām atkarību izraisošām vielām - tabakas izstrādājumiem, augu smēķēšanas produktiem, elektroniskajām smēķēšanas ierīcēm un uzpildes tvertnēm Tabakas izstrādājumu, augu smēķēšanas produktu, elektronisko smēķēšanas ierīču un to šķidrumu aprites likuma 8.panta astotajā daļā[[20]](#footnote-20). Lai informētu patērētājus par alkoholisko dzērienu negatīvo ietekmi un atkārtoti atgādinātu nepilngadīgām personām, ka alkoholiskos dzērienus nevar iegādāties un lietot nepilngadīgas personas un to lietošana negatīvi ietekmē cilvēka veselību, likumprojekts paredz papildināt 6.pantu ar jaunu (25) daļu.  **Alkoholisko dzērienu mazumtirdzniecības ierobežošana azartspēļu zālēs un kazino**  Šobrīd Alkohola likumā nav noteikti ierobežojumi azartspēļu organizēšanās vietām attiecībā uz alkoholisko dzērienu mazumtirdzniecību un lietošanu. Alkoholiskie dzērieni azartspēļu organizēšanas vietās tiek piedāvāti par velti kā dāvana vai kompensācija, kā arī tādējādi piesaistot klientu uzmanību apmeklēt šādas vietas un veicinot alkoholisko dzērienu patēriņu. Vienlaikus alkoholiskie dzērieni azartspēļu organizēšanas vietās tiek pienesti un tirgoti pie spēļu automātiem, kāršu, kauliņu un ruletes spēļu galdiem vai citām azartspēļu iekārtām, tādējādi veicinot riskantu uzvedību, jo personas, kas piedalās azartspēlēs un izlozēs, ir pakļautas pārmērīgas aizraušanās ar šo darbību riskam. Savukārt alkoholisko dzērienu lietošana un azartspēļu spēlēšana ir sociāli bīstama kombinācija, ka negatīvi ietekmē ne tikai pašu indivīdu, bet atstāj kaitīgu ietekmi uz viņa sociālās, profesionālās un ģimenes dzīves vērtībām un saistībām, kā arī viņa materiālo stāvokli. Veselības ministrijas 2019. gadā veiktā pētījuma par procesu atkarībām Latvijas iedzīvotāju vidū[[21]](#footnote-21) dati (gan ekspertu intervijas, fokusgrupu diskusijas un aptaujas dati) norādīja, ka spēlēšanas paradumi ir saistīti ar atkarību izraisošu vielu lietošanu (smēķēšana, alkohols un narkotiskās vielas). Pētījuma respondenti, kas norādījuši uz biežāku alkohola lietošanu, arī norādījuši , ka biežāk spēlē azartspēles. Kā minēts pētījumā, procesu atkarības bieži ir cieši saistītas ar vielu atkarības procesiem un šī saikne var būt gan saistīta ar personas noslieci uz atkarību, jo tām ir vienots patofizioloģiskais mehānisms, gan spēļu zāles un kazino kultūru, kas netieši veicina alkohola lietošanu (piemēram, alkohola diennakts pieejamību ar zemākām cenām vai bezmaksas). Ņemot vērā iepriekš minēto, kā arī to, ka atkarību izraisošo vielu lietošana azartspēļu organizēšanas vietās ir nozīmīgs veicinošs faktors azartspēļu atkarības gadījumā, likumprojekts paredz papildināt Alkohola likuma 6.pantu ar jaunu (32) daļu, nosakot aizliegumu azartspēļu organizēšanas vietās piedāvāt alkoholiskos dzērienus par velti, kā dāvanu vai kā kompensāciju, kā arī aizliedzot alkoholisko dzērienu mazumtirdzniecību, pienešanu spēlētājam un patērēšana pie spēļu automātiem, kāršu, kauliņu un ruletes spēļu galdiem vai citām azartspēļu iekārtām. Nosakot minētos ierobežojumus tiktu nodrošināta azartspēļu spēlētāju spēja saglabāt kontroli pār notiekošo un mazinātos pārmērīgas aizraušanās (azarta) riski. Samazinātos arī likumpārkāpumu skaits spēļu zālēs un to tuvumā. Vienlaikus minētais aizliegums tiktu attiecināts ne tikai uz azartspēļu zālēm un kazino, bet kopumā uz visām azartspēļu organizēšanas vietām, kas ir definētas Azartspēļu un izložu likuma 20.pantā - kazino, spēļu zālēs, bingo zālēs, totalizatora vai derību likmju pieņemšanas vietas, kurām ir saņemta attiecīga azartspēļu organizēšanas vietas licence. Likumprojektā minētie ierobežojumi neattieksies uz izložu organizētājiem. Vienlaikus, lai paredzētu administratīvo atbildību par alkoholisko dzērienu piedāvāšana par velti, kā dāvanu vai kā kompensāciju, kā arī neatļautu alkoholisko dzērienu mazumtirdzniecību pie spēļu automātiem, kāršu, kauliņu un ruletes spēļu galdiem vai citām azartspēļu iekārtām azartspēļu organizēšanas vietās, likumprojekts paredz papildināt Alkohola likuma 14.pantu ar devīto daļu paredzot administratīvo atbildību juridiskai personai – azartspēļu organizētājam. Paredzēts, ka administratīvo pārkāpumu procesu pārkāpumiem, kas saistīti ar alkoholisko dzērienu piedāvāšana par velti, kā dāvanu vai kā kompensāciju, kā arī neatļautu alkoholisko dzērienu mazumtirdzniecību pie spēļu automātiem, kāršu, kauliņu un ruletes spēļu galdiem vai citām azartspēļu iekārtām azartspēļu organizēšanas vietās saskaņā ar Alkohola likuma 15.panta pirmo daļā noteikto veiks Valsts policija.  **Alkoholisko dzērienu tirdzniecības laika saīsināšana**  Šobrīd Latvijā saskaņā ar Alkohola likuma 6.panta sestās daļas piekto punktu ir noteikts, ka alkoholisko dzērienu mazumtirdzniecība ir aizliegta no pulksten 22.00 līdz 8.00, izņemot tādas mazumtirdzniecības vietas, kurās alkoholiskie dzērieni tiek realizēti tikai izlejamā veidā un tiek nodrošināta to patērēšana uz vietas, kā arī beznodokļu tirdzniecības veikalus. Vairākos PVO izstrādātajos dokumentos - jaunajā rīcības plāna projektā “Rīcības plāns 2022.-2030.gadam, lai efektīvāk ieviestu “Globālo stratēģiju alkohola kaitīga patēriņa mazināšanai””, PVO izstrādātajās rekomendācijās neinfekcijas slimību mazināšanai *(best buys),* tiek norādīts, ka alkoholisko dzērienu pieejamības ierobežošana (t.sk. saīsinot tirdzniecības laiku) ir izmaksu efektīvs pasākums, samazina alkohola patēriņu sabiedrībā  un tā lietošanas radīto  kaitējumu. PVO apkopotie pētījumi ir norādījuši – jo “fiziski” pieejamāki ir alkoholiskie dzērieni, jo vairāk tie tiek patērēti, attiecīgi nodarot lielāku kaitējumu sabiedrības veselībai. Pētījumi ir pierādījuši, ka, palienot alkoholisko dzērienu tirdzniecības laiku par divām vai vairāk stundām, palielinās arī alkohola radītais kaitējums.[[22]](#footnote-22) Ir vairākas valstis, kuras ir saīsinājušas alkoholisko dzērienu tirdzniecības laiku gan darba dienās, gan brīvdienās, tādējādi mazinot kopējo alkoholisko dzērienu patēriņu sabiedrībā. Piemēram, Lietuvā 2018.gadā saīsināja alkoholisko dzērienu tirdzniecības laiku darba dienās un brīvdienās, atļaujot alkoholiskos dzērienus tirgot no pl.10:00 līdz 20:00 darba dienās un sestdienās, savukārt svētdienās tikai no pl.10:00 līdz 15:00[[23]](#footnote-23). Iepriekš Lietuvā bija noteikts tāds pats alkoholisko dzērienu mazumtirdzniecības laiks kā Latvijā – gan darba dienās, gan brīvdienās no pl.8:00 līdz 22:00. Lietuvas ieviestais regulējums alkohola kontroles politikas jomā ir bijis efektīvs instruments alkoholisko dzērienu patēriņa mazināšanai, tādējādi ļāvis Lietuvai strauji samazināt savus alkoholisko dzērienu patēriņa rādītājus, kas vienu brīdi bija visaugstākie PVO Eiropas valstu vidū. Vienlaikus Latvijā jau saistībā ar COVID-19 pandēmijas ierobežošanu tika ieviesti pasākumi, kas paredzēja saīsināt mazumtirdzniecības vietu darba laiku līdz pl.21:00, kā arī ierobežot tieši alkoholisko dzērienu tirdzniecību nedēļas nogalēs. Minētais aizliegums bija spēkā no 2020.gada 5. līdz 17. decembrim. Ņemot vērā iepriekš minēto, likumprojekts paredz veikt grozījumus Alkohola likuma 6.panta sestās daļas piektajā punktā, saīsinot alkoholisko dzērienu mazumtirdzniecības laiku un nosakot, ka darba dienās un brīvdienās alkoholiskos dzērienus varēs tirgot no pl.10:00 līdz 20:00.  **Noteikta stipruma un tilpuma alkoholisko dzērienu ierobežošana**  Šobrīd Alkohola likuma 6.panta (13) daļā ir noteikts, ka alu, raudzētos dzērienus, starpproduktus un pārējos alkoholiskos dzērienus aizliegts pārdot iepakojuma vienībā, kuras tilpums pārsniedz: 0,5 litrus, ja absolūtā spirta daudzums minētajos alkoholiskajos dzērienos pārsniedz 5,8 tilpumprocentus un 1 litru, ja absolūtā spirta daudzums minētajos alkoholiskajos dzērienos nepārsniedz 5,8 tilpumprocentus. Minēto iepakojuma tilpuma ierobežojumu alkoholisko dzērienu tirdzniecībā nepiemēro, ja iepakojuma vienība ir izgatavota no stikla, keramikas, koka, metāla vai kompleksā iepakojuma, kas sastāv no polimēra vai lamināta maisa, kurš iepakots kartona kastē, bet alu, raudzētos dzērienus, starpproduktus un pārējos alkoholiskos dzērienus tirgo to ražošanas vietā vai ražotāja struktūrvienībā. Minētie ierobežojumi stājās spēkā 2018.gada 1.janvārī. Īstenoto ierobežojumu mērķis bija samazināt vienā reizē izdzertā alkohola daudzumu, mazinot veselībai nodarīto kaitējumu. Vienlaikus Lietuvā 2020.gada 1.jūlijā stājās spēkā norma[[24]](#footnote-24), kas paredz Lietuvā aizliegt pārdot alkoholiskos dzērienus, kuru alkohola tilpumkoncentrācija pārsniedz 22 % un kurus ražotājs ir pildījis glāzēs, tasēs un citos traukos tūlītējam patēriņam. Augstāk minētā Lietuvas likumprojekta pamatojumā norādīts, ka tā mērķis ir samazināt alkoholisko dzērienu pieejamību, mērķtiecīgi ierobežojot tādu alkoholisko dzērienu pārdošanu Lietuvā, kas, galvenokārt, paredzēti personām, kas pārmērīgi lieto alkoholu un kas šādus dzērienus lieto ar mērķi samazināt paģiru ietekmi un veicina alkohola lietošanu katru dienu. Lai samazinātu alkoholisko dzērienu pieejamību un mērķtiecīgi ierobežotu tādu alkoholisko dzērienu pārdošanu Latvijā, kuri, galvenokārt, paredzēti personām, kas pārmērīgi lieto alkoholu, likumprojekts paredz papildināt Alkohola likuma 6.panta (13) daļu ar 3.punktu, nosakot aizliegumu tirgot alkoholiskos dzērienus, kuru alkohola tilpuma koncentrācija pārsniedz 22 % un kuru tilpums nepārsniedz 0,2l. Minēto iepakojuma tilpuma ierobežojumi attieksies uz (PET) iepakojumiem, bet netiks attiecināti uz iepakojuma vienībām, kas ir izgatavotas no stikla, keramikas, koka, metāla vai kompleksā iepakojuma, kas sastāv no polimēra vai lamināta maisa, kurš iepakots kartona kastē, kā arī neattieksies uz alu, raudzētajiem dzērieniem, starpproduktiem un pārējiem alkoholiskajiem dzērieniem, kas tiek tirgoti to ražošanas vietā vai ražotāja struktūrvienībā.  **Alkoholisko dzērienu tirdzniecības veicināšanas pasākumu ierobežošana**  Patlaban Alkohola likums neregulē alkoholisko dzērienu tirdzniecības veicināšanas pasākumus un dažādus speciālos piedāvājumus alkoholisko dzērienu mazumtirdzniecības vietās – izpārdošanas, akcijas, atlaides, apjoma atlaides (cenas samazināšana, pērkot lielāku iegādāto vienību skaitu), piedāvājumus kopā ar alkoholisko dzērienu ar atlaidi iegādāties citu alkoholisko dzērienu, preci vai pakalpojumu un otrādi, kā arī piedāvājumus, kas popularizē patērētāja lojalitātes programmas ietvaros iegādāties alkoholiskos dzērienus ar atlaidi. Jāņem vērā, ka šāda veida tirdzniecības veicināšanas pasākumi tiek organizēti, lai patērētājs pirktu vairāk konkrēto preci, kā arī rosina cilvēkiem vēlmi spontāni iegādāties alkoholiskos dzērienus. Līdz ar to, lai mazinātu alkoholisko dzērienu popularitāti vai pieprasījumu pēc tiem, kā arī, lai mazinātu alkoholisko dzērienu pārmērīgu un riskantu lietošanu iedzīvotāju vidū, likumprojekts paredz papildināt Alkohola likuma 11.pantu ar sesto daļu, aizliedzot alkoholisko dzērienu mazumtirdzniecības vietās piedāvāt kopā ar alkoholisko dzērienu ar atlaidi iegādāties citu alkoholisko dzērienu, preci vai pakalpojumu vai kopā ar citu preci vai pakalpojumu iegādāties ar atlaidi alkoholisko dzērienu, piedāvāt iegādāties vairākas alkoholisko dzērienu vienības par zemāku cenu un citus līdzīgus piedāvājumus, kas rada ekonomiska ieguvuma iespaidu, kā arī piedāvāt alkoholisko dzērienu iegādi ar atlaidi patērētāja lojalitātes programmas ietvaros, piemēram, klienta dzimšanas dienā vai vārda dienā. Minētie grozījumi neliegs piedāvāt vienu alkoholisko dzērienu ar atlaidi vai akciju, bet ierobežos tieši dažādus pasākumus, kuru mērķis ir veicināt, lai klients pērk vairāk. Arī citās valstīs ir ieviesti ierobežojumi/aizliegumi dažādu tirdzniecības veicināšanas pasākumu īstenošanai mazumtirdzniecības vietās, kas mudina patērētājus iegādāties vairāk alkoholiskos dzērienus, piemēram, Somijā ir aizliegts piedāvāt ar atlaidi divus vai vairāk alkoholiskos dzērienu iepakojumus vai devas (gan mazumtirdzniecībā, gan realizējot patērēšanai uz vietas)[[25]](#footnote-25). Īrijā no 2021.gada 1.janvāra stājās spēkā jauni ierobežojumi alkoholisko dzērienu pieejamības mazināšanai, aizliedzot lojalitātes programmu ietvaros piedāvāt iegādāties alkoholiskos dzērienus par samazinātu cenu, aizliedzot īstermiņa (trīs dienu akcijas) tirdzniecības veicināšanas pasākumus, kuros var iegādāties alkoholiskos dzērienus par samazinātu cenu, kā arī aizliedzot piedāvāt alkoholiskos dzērienus par brīvu vai samazinātu cenu ja tas tiek tirgot kopā ar citu produktu vai pakalpojumu[[26]](#footnote-26).  **Alkoholisko dzērienu cenu un atlaižu reklāmas ierobežošana**  Šobrīd Alkohola likuma 11.pantā ir noteikti alkoholisko dzērienu reklāmas ierobežojumi gan alkoholisko dzērienu reklāmas saturam, gan arī noteiktas vietas, kurās alkoholisko dzērienu reklāmas izvietošana ir aizliegta - izglītības un ārstniecības iestādēs un uz šo iestāžu ēkām un būvēm, uz vēstuļu korespondences un pasta paku sūtījumiem, uz grāmatu, žurnālu, laikrakstu un to [pielikumu](https://likumi.lv/ta/id/88009#piel0) ārējām lapām (vāka), uz sabiedriskā transporta līdzekļiem un tajos, kā arī vides reklāmās. Vienlaikus Elektronisko plašsaziņas līdzekļu likumā ir noteikts aizliegums alkoholisko dzērienu reklāmai un televīzijas veikaliem, izņemot attiecībā uz alu un vīnu, kā arī ir noteikti kritēriji ar alkoholisko dzērienu saistītajiem audio un audiovizuāliem komerciāliem paziņojumiem.[[27]](#footnote-27) Ne Alkohola likumā, ne arī Elektroniskā plašsaziņas līdzekļu likumā nav noteikti stingri ierobežojumi cenu cenu un atlaižu reklāmai, tai skaitā attiecinot to uz dažāda veida informācijas sniegšanas kanāliem. Cenu un atlaižu reklāma ir veids, kā gan ražotāji, gan mazumtirgotāji piesaista klientu uzmanību pirkt noteiktas preces un pirkt tās vairāk, veicinot impulsīvu iepirkšanos. Vienlaikus vairāki pētījumi liecina, ka alkohola reklāma un mārketings mudina jauniešus uzsākt alkohola lietošanu jaunākā vecumā un lielākā daudzumā. Eiropas Alkohola un veselības foruma ekspertu veiktā pētījumu pārskata rezultāti norāda, ka alkohola reklāma veicina alkohola lietošanas uzsākšanu jauniešu populācijā un palielina alkohola patēriņu to jauniešu vidū, kuri alkoholu jau ir lietojuši. Pētījumi liecina, ka visa veida alkoholisko dzērienu reklāma (televīzijā, drukātajos izdevumos, internetā, dažādos pasākumos un citos kanālos utt.) palielina alkohola lietošanas biežumu jauniešu vidū. Vairākos PVO izstrādātajos dokumentos - jaunajā rīcības plāna projektā “Rīcības plāns 2022.-2030.gadam, lai efektīvāk ieviestu “Globālo stratēģiju alkohola kaitīga patēriņa mazināšanai””, PVO izstrādātajās rekomendācijās neinfekcijas slimību mazināšanai, kā arī ziņojumā “Alkohola mārketings PVO Eiropas reģionā”, tiek norādīts, ka alkoholisko dzērienu reklāmas ierobežojumu ieviešana ir izmaksu efektīvs veids alkohola radītā kaitējuma mazināšanai sabiedrībā un dalībvalstīm būtu jāievieš stingrs, visaptverošs normatīvais regulējums, lai samazinātu alkoholisko dzērienu patēriņu un pasargātu bērnus un jauniešus no alkohola reklāmas negatīvās ietekmes. Vairākas valstis jau ir ieviesušas stingru alkoholisko dzērienu regulējumu. Kā labas prakses piemēru var minēt Norvēģiju, kur alkoholisko dzērienu reklāma ir aizliegta televīzijā, radio un arī internetā, tādejādi aptverot visa veida mediju kanālus. Savukārt, Zviedrijā alkoholisko dzērienu reklāma ir pilnībā aizliegta televīzijā un radio. Arī kaimiņvalstī Lietuvā ir noteikti stingri reklāmas ierobežojumi. Kopš 2018. gadā Lietuvā alkoholisko dzērienu reklāma ir aizliegta pilnībā un tas attiecas uz TV, radio un arī digitālajiem medijiem. Ņemot vērā iepriekš minēto, likumprojekts paredz papildināt Alkohola likuma 11.panta nosaukumu, pievienojot, ka minētais pants regulē arī alkoholisko dzērienu cenu un atlaižu reklāmas ierobežojumus. Vienlaikus likumprojekts paredz papildināt Alkohola likuma 11.pantu ar piekto daļu, nosakot aizliegumu alkoholisko dzērienu cenu un atlaižu reklāmai - preses izdevumos un citos drukātos reklāmas izdevumos, un publikācijās patērētājiem, kinoteātros, interneta vietnēs, izmantojot pasta (arī elektroniskā pasta) pakalpojumus, kā arī ārpus alkoholisko dzērienu mazumtirdzniecības vietām. Likumprojekts paredz, ka alkoholisko dzērienu cenu un atlaižu reklāmas būs atļautas tikai mazumtirdzniecības vietās, kurās tiek tirgoti alkoholiskie dzērieni un alkoholiskos dzērienu ražošanas vietās vai ražotāja struktūrvienībās. Vienlaikus lai noteiktu visaptverošus alkoholisko dzērienu cenu un atlaižu ierobežojumus radio un televīzijā, Veselības ministrija paralēli ir izstrādājusi un virzīs likumprojektu “Grozījumi Elektronisko plašsaziņas līdzekļu likumā”, kas paredz, ka ar alkoholiskajiem dzērieniem saistīti audio un audiovizuālie komerciālie paziņojumi nedrīkst reklamēt alkoholisko dzērienu cenu un atlaižu piedāvājumus. |
|  | Projekta izstrādē iesaistītās institūcijas un publiskas personas kapitālsabiedrības | Projekts šo jomu neskar |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Sabiedrība kopumā,   Latvijas iedzīvotāji, it īpaši bērni un jaunieši.  Alkoholisko dzērienu ražotāji un izplatītāji  Latvijas jurisdikcijā esošie elektroniskie plašsaziņas līdzekļi - TV un radio, reklāmas un mārketinga jomas uzņēmumi, tīmekļa vietņu un interneta platformu īpašnieki.  Alkoholisko dzērienu mazumtirdzniecības un vairumtirdzniecības vietas  Azartspēļu organizēšanas vietas.  Patērētāju tiesību aizsardzības centrs kā uzraugošā institūcija alkoholisko dzērienu reklāmas jomā.  Pārtikas un veterinārais dienests, kā uzraugošā iestāde pārtikas produktu (t.sk. alkoholisko dzērienu) marķēšanas prasību ievērošanas jomā.  Valsts policija kā uzraugošā iestāde azartspēļu organizēšanās vietās noteikto ierobežojumu kontrolei. |
| 2. | Tiesiskā regulējuma ietekme uz tautsaimniecību un administratīvo slogu | Likumprojektā iekļautās normas saistītas ar, iespējams, administratīvā sloga palielināšanos vairāk uzraugošām institūcijām. Patērētāju tiesību aizsardzības centram kā uzraugošai institūcijai alkoholisko dzērienu cenu un atlaižu reklāmas ierobežošanas jomā, kontrolējot noteikto tirdzniecības veicināšanas pasākumu un cenu un atlaižu reklāmas ierobežojumus mazumtirdzniecības vietās. Kā arī Pārtikas un veterinārajam dienestam kā uzraugošai iestādei pārtikas produktu (t.sk. alkoholisko dzērienu) marķēšanas prasību ievērošanas jomā, kontrolējot likumprojektā alkoholiskajiem dzērieniem noteiktās papildu marķēšanas prasības, norādot enerģētisko vērtību un sastāvu, kā arī izvietojot brīdinājuma piktogrammas. Tāpat Valsts policijai, kontrolējot azartspēļu organizēšanas vietās noteiktos aizliegumus - alkoholisko dzērienu piedāvāšana par velti, kā dāvanu vai kā kompensāciju, kā arī neatļautu alkoholisko dzērienu mazumtirdzniecību pie spēļu automātiem, kāršu, kauliņu un ruletes spēļu galdiem vai citām azartspēļu iekārtām. Veselības ministrijas rīcībā nav pieejami attiecīgie aprēķini, tomēr ilgtermiņā kopumā likumprojektā iekļautie grozījumi pozitīvi ietekmēs sabiedrības veselību, jo, samazinoties alkohola patēriņam iedzīvotāju vidū, samazināsies arī ar alkohola lietošanu saistīto slimību īpatsvars un mirstība no alkohola lietošanas radītajām sekām, piemēram, aknu cirozes, satiksmes negadījumiem, traumām, pašnāvībām. |
| 3. | Administratīvo izmaksu monetārs novērtējums | Projekts šo jomu neskar |
| 4. | Atbilstības izmaksu monetārs novērtējums | Projekts šo jomu neskar |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Likumprojekts uzdot Ministru kabinetam līdz 2022.gada 31.decembrim izstrādāt jaunus Ministru kabineta noteikumus, kuros tiks noteiktas prasības alkoholisko dzērienu papildu marķējumam un brīdinājuma piktogrammām, tai skaitā to noformēšanas un novietošanas kārtība uz alkoholisko dzērienu iepakojuma.  Lai noteiktu visaptverošus alkoholisko dzērienu cenu un atlaižu ierobežojumus radio un televīzijā, Veselības ministrija paralēli ir izstrādājusi un virzīs likumprojektu “Grozījumi Elektronisko plašsaziņas līdzekļu likumā”, kas paredz, ka ar alkoholiskajiem dzērieniem saistīti audio un audiovizuālie komerciālie paziņojumi nedrīkst reklamēt alkoholisko dzērienu cenu un atlaižu piedāvājumus. |
| 2. | Atbildīgā institūcija | Veselības ministrija |
| 3. | Cita informācija | Nav |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu |  |
| 2. | Sabiedrības līdzdalība projekta izstrādē |  |
| 3. | Sabiedrības līdzdalības rezultāti |  |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Patērētāju tiesību aizsardzības centrs  Pārtikas un veterinārais dienests  Valsts policija |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Uzraudzības un kontroles iestādei netiks paplašinātas vai sašaurinātas funkcijas, jo tā jau patlaban savas kompetences ietvaros uzrauga un kontrolē jebkuras darbības alkoholisko dzērienu reklāmas, pārtikas produktu aprites jomās, kā arī alkoholisko dzērienu mazumtirdzniecības ierobežojumu jomā. |
| 3. | Cita informācija | Nav |

Veselības ministrs D. Pavļuts

Vīza: Valsts sekretāre I. Dreika

S.Lazdiņa, 60005266

[sanita.lazdina@vm.gov.lv](mailto:sanita.lazdina@vm.gov.lv)

1. “*riskanta alkohola lietošana”*  saskaņā ar PVO definīciju, ir 60 grami absolūtā alkohola vienā iedzeršanas reizē pēdējo 30 dienu laikā [↑](#footnote-ref-1)
2. <https://www.spkc.gov.lv/lv/sabiedribas-veselibas-datu-analize/pzmg_par_2017_final.pdf>,

   <https://statistika.spkc.gov.lv/pxweb/lv/Health/Health__Mirstiba/PZMG10_PZMG_celoni_regioni.px/table/tableViewLayout2/>,<https://statistika.spkc.gov.lv/Resources/PX/Databases/Health/Metadati/PZMG_metadati_lv.html> [↑](#footnote-ref-2)
3. SPKC dati; Eurostat dati [↑](#footnote-ref-3)
4. OECD, WHO, 2019, State of Health in the EU. Latvija Valsts veselības profils 2019. OECD and World Health Organization (acting as the host organisation for, and secretariat of, the European Observatory on Health Systems andPolicies), https://ec.europa.eu/health/sites/health/files/state/docs/2019\_chp\_lv\_latvian.pdf [↑](#footnote-ref-4)
5. Reģistrētā absolūtā alkohola patēriņš. 2005.-2019. gadā. - https://www.spkc.gov.lv/lv/statistikas-dati [↑](#footnote-ref-5)
6. Alcohol consumption, harm and policy response fact sheets for 30 European countries , WHO - <https://www.euro.who.int/__data/assets/pdf_file/0005/393107/achp-fs-eng.pdf> [↑](#footnote-ref-6)
7. SPKC. Latvijas iedzīvotāju veselību ietekmējošo paradumu pētījums. (Lietojuši 6 alkohola devas vienā iedzeršanas reizē) -<http://petijumi.mk.gov.lv/sites/default/files/title_file/Latvijas_iedziv_veselibu_ietekmejoso_paradumu_petijums_2018_Zinojums.pdf> [↑](#footnote-ref-7)
8. Alcohol consumption, harm and policy response fact sheets for 30 European countries , WHO - <https://www.euro.who.int/__data/assets/pdf_file/0005/393107/achp-fs-eng.pdf> [↑](#footnote-ref-8)
9. ESPAD 2019:atkarību izraisošo vielu lietošanas paradumi un tendences skolēnu vidū. Pētījuma gala ziņojums, SPKC - <https://www.spkc.gov.lv/lv/media/6109/download> [↑](#footnote-ref-9)
10. Report from the Commission to the European Parliament and the Council regarding the mandatory labelling of the list of ingredients and the nutrition declaration of alcoholic beverages. <http://ec.europa.eu/food/sites/food/files/safety/docs/fs_labelling-nutrition_legis_alcohol-report_en.pdf> [↑](#footnote-ref-10)
11. <https://ec.europa.eu/food/safety/labelling_nutrition/labelling_legislation/alcohol_en> [↑](#footnote-ref-11)
12. Eiropas Parlamenta un Padomes 2013. gada 17. decembris Regula (ES) Nr. 1308/2013, ar ko izveido lauksaimniecības produktu tirgu kopīgu organizāciju un atceļ Padomes Regulas (EEK) Nr. 922/72, (EEK) Nr. 234/79, (EK) Nr. 1037/2001 un (EK) Nr. 1234/2007 [↑](#footnote-ref-12)
13. European action plan to reduce the harmful use of alcohol 2012–2020- <https://www.euro.who.int/__data/assets/pdf_file/0008/178163/E96726.pdf?ua=1> [↑](#footnote-ref-13)
14. European action plan to reduce the harmful use of alcohol 2012–2020- <https://www.euro.who.int/__data/assets/pdf_file/0008/178163/E96726.pdf?ua=1> [↑](#footnote-ref-14)
15. Alcohol labelling: A discussion document on policy options , 2017 <https://www.euro.who.int/__data/assets/pdf_file/0006/343806/WH07_Alcohol_Labelling_full_v3.pdf> [↑](#footnote-ref-15)
16. Alcohol labelling: A discussion document on policy options, 2017 <https://www.euro.who.int/__data/assets/pdf_file/0006/343806/WH07_Alcohol_Labelling_full_v3.pdf> [↑](#footnote-ref-16)
17. What is the current alcohol labelling practice in the WHO European Region and what are barriers and facilitators to development and implementation of alcohol labelling policy? 2020 <https://www.euro.who.int/en/health-topics/disease-prevention/alcohol-use/publications/2020/what-is-the-current-alcohol-labelling-practice-in-the-who-european-region-and-what-are-barriers-and-facilitators-to-development-and-implementation-of-alcohol-labelling-policy-2020> [↑](#footnote-ref-17)
18. What is the current alcohol labelling practice in the WHO European Region and what are barriers and facilitators to development and implementation of alcohol labelling policy? 2020 [↑](#footnote-ref-18)
19. What is the current alcohol labelling practice in the WHO European Region and what are barriers and facilitators to development and implementation of alcohol labelling policy? 2020 [↑](#footnote-ref-19)
20. <https://likumi.lv/ta/id/282077-tabakas-izstradajumu-augu-smekesanas-produktu-elektronisko-smekesanas-iericu-un-to-skidrumu-aprites-likums> [↑](#footnote-ref-20)
21. Pētījums par azartspēļu, sociālo mediju, datorspēļu un citu procesu atkarību izplatību Latvijā .<https://esparveselibu.lv/petijums-par-azartspelu-socialo-mediju-datorspelu-un-citu-procesu-atkaribu-izplatibu-latvija> [↑](#footnote-ref-21)
22. Hahn RA et al. (2010). Effectiveness of policies restricting hours of alcohol sales in preventing excessive

    alcohol consumption and related harms. American Journal of Preventive Medicine, 39(6):590–604.) [↑](#footnote-ref-22)
23. <https://e-seimas.lrs.lt/portal/legalAct/lt/TAD/a46265d0752211e8a76a9c274644efa9?jfwid=-m92g8gsdb> [↑](#footnote-ref-23)
24. <https://e-seimas.lrs.lt/portal/legalAct/lt/TAD/a46265d0752211e8a76a9c274644efa9?jfwid=-m92g8gsdb> [↑](#footnote-ref-24)
25. # The Road to the Alcohol Act 2018 in Finland: A conflict between public health objectives and neoliberal goals - <https://www.sciencedirect.com/science/article/pii/S0168851019302544>

    [↑](#footnote-ref-25)
26. <http://www.irishstatutebook.ie/eli/2018/act/24/enacted/en/print#sec14> [↑](#footnote-ref-26)
27. Elektronisko plašsaziņas līdzekļu likuma 36. panta pirmā un otrā daļa. [↑](#footnote-ref-27)